Desktop Sharing käsiraamat

# Desktop Sharing käsiraamat

Brad Hards `<bradh@frogmouth.net>`

Tõlge eesti keelde: Marek Laane
Versioon KDE
4.11 (2013-06-19)

Autoriõigus © 2003 Brad Hards

Autoriõiguse märge

Desktop Sharing on serverirakendus, mis lubab sul jagada oma parajasti töötavat seanssi mõne muu masina taga oleva kasutajaga, kes saab kasutada VNC klienti töölaua vaatamiseks või isegi juhtimiseks.

Peatükk 1. Sissejuhatus
Sissejuhatus

# Peatükk 1. Sissejuhatus

Desktop Sharing on serverirakendus, mis lubab sul jagada oma parajasti töötavat seanssi mõne muu masina taga oleva kasutajaga, kes saab kasutada VNC klienti töölaua vaatamiseks või isegi juhtimiseks.

Reeglina kasutatakse Desktop Sharing-d koos KDE VNC kliendiga, mis kannab nimetust Remote Desktop Connection, sest see sobib väga hästi kokku Desktop Sharing pakutavate võimalustega.

Desktop Sharing ei nõua uue X seansi käivitamist, jagada saab parajasti töötavat seanssi. See on päris kasulik, kui soovid näiteks, et keegi aitaks sul parajasti käsil oleva ülesandega toime tulla.

Palun anna kõigist probleemidest või soovidest teada KDE meililistides või raporteeri veast aadressil http://bugs.kde.org.

Peatükk 2. Kaugekraani puhvri (Remote Frame Buffer, RFB) protokoll
Kaugekraani puhvri (Remote Frame Buffer, RFB) protokoll

# Peatükk 2. Kaugekraani puhvri (Remote Frame Buffer, RFB) protokoll

See peatükk kirjeldab lühidalt kaugekraani puhvri protokolli, mida kasutabDesktop Sharing ja muud ühilduvad süsteemid. Kui sa oled selle protokolliga juba sina peal, võid peatüki vahele jätta.

Kaugekraani puhvri protokolli teostav pealiskihisüsteem kannab nimetust “virtuaalne võrguarvuti” (Virtual Network Computer) ehk sagedamini lühendina VNC.

Kaugekraani puhver (ehk lühendatult RFB) on lihtne protokoll graafilise kasutajaliidese kaugkontrolliks. See töötab ekraanipuhvri tasandil, mis enam-vähem tähendabki seda, mida arvuti ekraanil näha saab, nii et seda on võimalik rakendada kõigi akendesüsteemide juures (sealhulgas X11, Mac® OS ja Microsoft® Windows®). RFB rakendused on olemas paljudele platvormidele ning suurelt jaolt on nad vaba tarkvara.

Kaugekraani puhvri protokollis nimetatakse rakendust, mis töötab masinas, mille taga istub kasutaja (ja millega on ühendatud kuvar, klaviatuur ning osutusseade), kliendiks. Rakendust aga, mis töötab masinas, kus asub ekraanipuhver (kus töötab aknasüstee ning rakendused, mida kasutaja eemalt juhib), nimetatakse serveriks. Desktop Sharing on KDE kaugekraani puhvri protokolli server. Remote Desktop Connection on KDE kaugekraani puhvri protokolli klient.

Ekraanipuhvri liigutamine võrgus on päris mahukas tegevus, mistõttu RFB töötab paremini suure läbilaskevõime korral, eriti näiteks kohtvõrkudes. Siiski on võimalik Desktop Sharing kasutamine ka üle interneti, kuid vaevalt on sel juhul põhjust oodata sama häid tulemusi.

Peatükk 3. Desktop Sharing kasutamine
Desktop Sharing kasutamine

# Peatükk 3. Desktop Sharing kasutamine

Desktop Sharing kasutamine on äärmiselt lihtne: selle kasutajaliides on väga selge ja üheseltmõistetav, nagu näha järgneval pildil.

Kui soovid lubada kellelegi juurdepääsu oma töölauale, saad luua isikliku kutse nupu Uus isiklik kutse... abil. See avab dialoogi, mis sisaldab kogu töölaua juurdepääsuks vajalikku infot, nagu näha järgneval pildil.

Turvalisuse suurendamiseks kehtib kutse vaid tunni aja jooksul pärast loomist ja mõistagi on vaja, et ühendust võttev isik annaks ka õige parooli.

Sul võib olla ka soov kutsuda kedagi oma töölauale meilitsi ning Desktop Sharing võimaldab luua kutseid ka e-postiga saatmiseks. Sellise kutse saab luua, kui klõpsata Desktop Sharing peaaknas nupule Uus kutse e-postitsi.... Enamikul juhtudel avaneb seejärel kiri, mis näeb välja umbes nii, nagu järgneval pildil, ja kus sul tuleb vaid kirjutada selle isiku e-posti aadress, kellele sa soovid kutse saata.

### Hoiatus

Desktop Sharing hoiatab sind turvaohu eest, mis võib tekkida sellise info saatmisest ebaturvalise kanali kaudu. Seda hoiatust tasuks tähele panna.

Kui sul puudub võimalus meili krüptida (või muul moel turvalist ühendust kasutada), tähendab kutse saatmine e-postiga päris tõsist turvariski, sest sisuliselt võivad kõik võrgus kulgevast meilist lugeda välja parooli ja aadressi. See tähendab, et nad suudavad ka sinu masinat kontrollida, vähemalt sel määral, nagu sa seda lubad isikule, kellele kutse oli mõeldud.

Kui meili krüptimine ei ole võimalik, oleks mõttekam kasutada isiklikku kutset, võttes näiteks kutsutavaga ühendust telefonitsi, kontrollides, et ta on ikka õige isik, ja edastades talle vajaliku info suusõnaliselt.

## Desktop Sharing kutsete haldamine

Kui oled loonud kutse (olgu isikliku või e-postiga saadetud), saab Desktop Sharing peaaknas olemasolevaid kutseid ka kustutada. Konkreetse kutse kustutamiseks vali see hiirega (see tõstetakse seejärel esile ning klõpsa nupule Kustuta. Kui soovid kustutada kõik kutsed, klõpsa nupule Kustuta kõik.

Desktop Sharing-st väljumine
Desktop Sharing-st väljumine

## Desktop Sharing-st väljumine

Desktop Sharing peaakna sulgemisel jääb server tööle, mida näitab ikoon süsteemisalves. Desktop Sharing peatamiseks tee paremklõps süsteemisalve ikoonil ja vali Välju.

Desktop Sharing seadistamine
Desktop Sharing seadistamine

## Desktop Sharing seadistamine

Lisaks Desktop Sharing põhiliidesele, mida me eespool kirjeldasime ja näitasime, saab Desktop Sharing kasutamist juhtida ka peaaknas klõpsuga nupule Seadista... Desktop Sharing seadistamine käib kahe kaardiga aknas, nagu näha järgneval pildil:

Kaardil Võrk, mida näeb allpool, saab määrata pordi, mida Desktop Sharing kasutab.

Kast Teenusest võrgus teatamine võimaldab määrata, kas Desktop Sharing annab oma olemasolust teada ka võrgus (selleks kasutatakse teenuse asukoha protokolli SLP). Tavaliselt on see kasulik, kuid see toimib korralikult ainult SLP-teadlike klientide korral (näiteks Remote Desktop Connection).

Kui märkida ära kast Vaikepordi kasutamine, töötab Desktop Sharing parajasti sobivas pordis, mis näidatakse ära ka kutsetes. Kui kast Vaikepordi kasutamine märkimata jätta, tuleb konkreetne port käsitsi määrata. See võib olla kasulik näiteks siis, kui tulemüür kasutab pordiedastust. Pane tähele, et kui SLP on sisse lülitatud, võtab see korrektse pordi tuvastamise automaatselt enda õlule.

Kaardil Turvalisus saab seadistada võimalusi Desktop Sharing serveri kasutamiseks.

Kast Kutsumata ühenduste lubamine võimaldab määrata, kas Desktop Sharing tunnistab ka ilma kutseta ühendusi. Kui need on lubatud, oleks ilmselt tark tegu määrata ka parool. Samuti saab märkekastidega määrata, kas enne lubamist küsitakse sinu käest ka kinnitust ja kas sellise ühenduse loojal lubatakse töölauda ainult vaadata või ka kontrollida.

Kui tegemist on tööjaamaga ja kutsumata ühendused on lubatud, siis oleks ilmselt kasulik märkida kast Enne ühendusega nõustumist küsitakse. Kui aga tegemist on serveriga ja Desktop Sharing on kasutusel kaughalduseks, siis ei ole seda kasti tõenäoliselt mõtet märkida.

### Märkus

Desktop Sharing kasutab tavaliselt RFB paroolisüsteemi, mis ei edasta paroole võrgus puhta tekstina, vaid kasutab niinimetatud väljakutse-vastuse süsteemi. See on suhteliselt mõistlik lahendus vähemalt selles mõttes, et parool on nii turvaliselt kaitstud.

Mis juhtub siis, kui keegi võtab Desktop Sharing-ga ühendust
Mis juhtub siis, kui keegi võtab Desktop Sharing-ga ühendust

## Mis juhtub siis, kui keegi võtab Desktop Sharing-ga ühendust

Kui keegi võtab ühendust sinu masinal töötava Desktop Sharing-ga, näed allpool toodud hüpikteadet, kui sa ei ole just lubanud kutsumata ühendusi ilma kinnitust nõudmata.

Kui valid võimaluse Nõustu ühendusega, peab klient end autentima (see eeldab isikliku või meilikutse korral parooli). Kui valid Keeldu ühendusest, tehakse katsele ühendust saada kiire lõpp.

Märkekast Kaugkasutajal lubatakse kontrollida klaviatuuri ja hiirt võimaldab määrata, kas klient saab ainult vaadata sinu töölauda või sellel toimuvat ka kontrollida.

Kui kliendil õnnestub edukalt ühendust saada ning parool vastab isiklikus või meilikutses esitatule, kustutatakse kutse ja seda ei saa enam kasutada. Ühtlasi saad dokis väikese hüpikakna, mis teatab, et loodi ühendus.

Peatükk 4. Autorid ja litsents
Autorid ja litsents

# Peatükk 4. Autorid ja litsents

Desktop Sharing

Rakenduse autoriõigus 2002: Tim Jansen `(tim AT tjansen.de)`

Kaasautorid:

- Ian Reinhart Geiser `(geiseri AT kde.org)`

Dokumentatsiooni autoriõigus (c) 2003: Brad Hards`(bradh AT frogmouth.net)`

Tõlge eesti keelde Marek Laane `(bald AT starman.ee)`

Käesolev dokumentatsioon on litsenseeritud vastavalt GNU Vaba Dokumentatsiooni Litsentsi tingimustele.

Käesolev programm on litsenseeritud vastavalt GNU Üldise Avaliku Litsentsi tingimustele.

Lisa A. Paigaldamine
Paigaldamine

# Lisa A. Paigaldamine

## Desktop Sharing hankimine

Desktop Sharing on osa KDE projektist http://www.kde.org/.

Desktop Sharing asub paketis kdenetwork KDE projekti peamises FTP saidis ftp://ftp.kde.org/pub/kde/.

Kompileerimine ja paigaldamine
Kompileerimine ja paigaldamine

## Kompileerimine ja paigaldamine

Et Desktop Sharing oma süsteemis kompileerida ja paigaldada, anna Desktop Sharing baaskataloogis järgmised käsud:

    % ./configure
    % make
    % make install

Kuna Desktop Sharing kasutab autoconf'i ja automake'i, ei tohiks kompileerimisel probleeme esineda. Kui neid siiski ette tuleb, anna sellest palun teada KDE meililistides.